  Туспуктэм: vk.com (XXIX Республиканские зимние сельские игры Шаркан) Наталия Сильвестрова 25-тӥ тулыспалэ Шарканысь лулчеберетъя но шутэтсконъя центрын Спортъя XXIX элькун тол гурт шудонъёсты ворсазы. Ужрадын ӵошатсконъёслэсь вормисьёссэ данъязы. Со сярысь Удмуртиысь тӧролэн но кивалтэтлэн пресс-службазы ивортӥз. Вормисьёсты ёросъёсын улӥсьёслэн лыдзыя куинь группаосын шараязы: 1-тӥ группа: 1-тӥ инты – Эгра ёросысь команда; 2-тӥ инты – Дэри ёросысь команда; 3-тӥ инты – Балезино ёросысь команда. 2-тӥ группа: 1-тӥ инты – Шаркан ёросысь команда; 2-тӥ инты – Вавож ёросысь команда; 3-тӥ инты – Алнаш ёросысь команда. 3-тӥ группа: 1-тӥ инты – Сьӧлта ёросысь команда; 2-тӥ инты – Дэбес ёросысь команда; 3-тӥ инты – Юкаменск ёросысь команда. Тужгес но устоосыз спортсменъёс Спортъя огъяросси тол гурт шудонъёсы пыриськозы, соос 16-20 южтолэзе Вологда улосвылын ортчозы   Ӵошатсконъёс спортысь 12 амалъёсъя мынӥзы: куасэн бызьылон, тол полиатлон, куасэн бызьылонъя эстафетаос (спринт), баскетбол, хоккей, шахматэн, шашкиен шудонъёс, дарт, чорыган спорт, спорт семьяослэн но кивалтӥсьёслэн ӵошатсконъёссы. Оглом 93 комплект медальёс понна нюръяськон мынӥз. Удмуртиысь физкультурая но спортъя министр Денис Парахин но Шаркан ёрослэн тӧроез Василий Муклин шудонъёслы йылпумъянъёс лэсьтӥзы но вормисьёсты ӟечкылазы. « Та шудонъёсын трос вылӥ спорт результатъёс возьматэмын вал. Гажано спортсменъёс, тӥледлы вазиськисько, чурыт луэмды, нюръяськон мылкыдды но матысь адямиостылэн юрттэмзы выль азинсконъёс басьтыны мед юрттозы. Та шудонъёс чебер усьтонэн, ӟырдыт мылкыдъёсын, чебер но зэмлыко нюръяськонэн ваньзылэн сюлэмазы кылёзы шуыса оскисько »Денис Парахин, Удмуртиысь физкультурая но спортъя министр Тодэ вайытом, Спортъя XXIX элькун тол гурт шудонъёс 22-25 тулыспалэ ортчизы. Соос Россиысь но Удмуртиысь физкультура но спорт удысын кивалтонъя кун ёзэслы 100 ар тырмонэзлы сӥземын вал.  Ватсалом, шутэтскон нуналъёсы Ижкарын биатлонъя Россилэн чемпионатэз – «Ижевская винтовка» ӵошастконъёс ортчизы. Удмуртиысь Ильназ Мухамедзянов азвесь но зарни медальёс утӥз.  Тегъёс: гуртшудонъёс Спорт Шаркан Удмуртия  